Ľubomír Pokovič

Ľubomír Pokovič (* 28. apríl 1960, Skalica) je niekdajší slovenský hokejový útočník, ktorý sa po skončení aktívnej kariéry venuje trénerskej činnosti.

Hráčska kariéra 
Hrával za Slovan Bratislava v rámci česko-slovenskej najvyššej súťaže. Hrával v pamätnom útoku s Dušanom Pašekom a Ivanom Dorničom. Kvôli zraneniu nosieval na sánke špeciálny ochranný kryt.
Ako hráč odohral 5 sezón v kádri rezervnej reprezentácie Československa.

Štatistiky

Trénerské pôsobenie

Klubové 
V 90. rokoch trénoval v nemeckých súťažiach (1990-94 REV Bremerhaven, neskôr EHC Neuwied). S tímom EHC Neuwied sa stal dvakrát víťazom 1.Bundesligy (1996, 1997), ktorá v tom čase fungovala ako paralelná liga s DEL. V roku 1996 vyhral s EHC Neuwied Ligový pohár. 

V rokoch 1999/00- 2001/02 pôsobil ako asistent trénera v Slovane Bratislava, kde získal dva majstrovské tituly. V sezóne 2000-2001 aj ako hlavný tréner v HC Slovan Bratislava.

V sezóne 2003/04 sa stal hlavným trénerom tohto klubu. V januári s mužstvom vyhral Kontinentálny pohár, v slovenskej extralige po vypadnutí v semifinále so Zvolenom získal bronz. Klub mu následne ponúkol miesto športového riaditeľa, čo však odmietol. Ďalší rok trénoval od decembra český Třinec, s ktorým sa zachránil a obsadil predposledné 13. miesto. Dostal ponuku na ďalšie zotrvanie, ktorú však z rodinných dôvodov odmietol.

V ročníku 2005/06 sa stal trénerom bieloruského Dinama Minsk, dosiahol s ním finále, kde podľahol miestnemu rivalovi Junosť Minsk. Vedenie mu predĺžilo zmluvu, no v priebehu nasledujúceho ročníka, 18. januára 2007 bol z funkcie odvolaný, hoci Dinamo bolo v ligovej tabuľke na treťom mieste 

S Dinamom Minsk sa stal dvakrát víťazom Bieloruského pohára. V hlasovaní fanúšikov sa po odchode z Dinama Minsk stal víťazom ankety Tréner roka.

V roku 2013 sa znovu vrátil na lavičku Dinama Minsk, tentoraz už v KHL. Najprv ako asistent. V novembri 2014 prebral Dinamo ako hlavný tréner. Dinamo bolo v tomto čase na poslednom mieste v KHL. Do play-off sa už síce neprebojovalo, ale ešte v tej sezóne sa prebojovalo do finále pohára nádeje v rámci KHL. V nasledujúcej sezóne 2014/15 vyskočilo Dinamo Minsk na 5. miesto Západnej konferencie. Je to najlepšie umiestnenie v histórii klubu. Aj sezónu 2015/16 začal sezónu v Diname Minsk. Napriek tomu, že sa tímu darilo, rozviazal s klubom v novembri zmluvu za nevyjasnených okolností.

Reprezentácia 
V júni 2003 sa stal asistentom trénera slovenskej reprezentácie Františka Hosssu, kde pôsobil do roku 2005. Zúčastnil sa dvoch MS. V Česku v roku 2004 - 4.miesto, v Rakúsku v roku 2005 - 5.miesto. V roku 2004 bol členom trénerského štábu slovenskej reprezentácie na Svetovom pohári v Kanade. 

V sezóne 2005/06 sa ako tréner zúčastňoval akcií bieloruskej reprezentácie. Zastupoval na nich Glena Hanlona počas jeho pôsobenia vo Washington Capitals.
Od roku 2008 do roku 2010 pôsobil znovu vo funkcii asistenta trénera Slovenskej hokejovej reprezentácie. Na OH vo Vancouveri sa prebojovali spoločne s Jánom Filcom a Františkom Hossom do semifinále olympijského turnaja. Obsadili 4. miesto, čo je najlepšie umiestnenie slovenského národného mužstva v histórii.

V roku v sezóne 2012/13 bol asistentom hlavného trénera pri reprezentácii Bieloruska. V tejto funkcii sa zúčastnil aj Majstrovstiev sveta v Štokholme. Je zatiaľ jediným slovenským trénerom, ktorý stál na lavičke iného ako slovenského tímu počas MS A.

Referencie

Iné projekty

Externé odkazy 
 
 Ľubomír Pokovič na eliteprospects.com

Narodenia v 1960
Slovenskí hokejisti
Hráči HC Slovan Bratislava
Česko-slovenskí hokejisti
Slovenskí hokejoví útočníci
Slovenskí hokejoví tréneri